Rīgā

Datums skatāms laika zīmogā. Nr. 2.-2/11350

**Satiksmes ministrijai**

**Paziņošanai e-Adresē**

Informācijai: **Ekonomikas ministrijai**

**Paziņošanai e-Adresē**

**Sabiedrisko pakalpojumu regulēšanas**

**komisijai**

**Paziņošanai e-Adresē**

*Par likumprojektu „Elektronisko sakaru likums”(VSS-765) - papildinājumi*

Patērētāju tiesību aizsardzības centrs (turpmāk – *PTAC*), turpinot izvērtēt Valsts sekretāru sanāksmē izsludināto likumprojektu „Elektronisko sakaru likums” (turpmāk – *Likumprojekts*), papildus iepriekš sniegtajam viedoklim vērš uzmanību uz turpmāk norādīto.

[1] EIROPAS PARLAMENTA UN PADOMES 2018.gada 11.decembra DIREKTĪVAS (ES) 2018/1972 *par Eiropas Elektronisko sakaru kodeksa izveidi* (turpmāk – *Direktīva*) preambulas 273.apsvērumā ir skaidrots:

* lai pilnībā izmantotu konkurences vides piedāvātās priekšrocības, patērētājiem vajadzētu būt iespējai izdarīt izvēli, pamatojoties uz informāciju, un mainīt pakalpojumu sniedzēju, kad tas vislabāk atbilst patērētāju interesēm.
* Ir svarīgi nodrošināt, lai patērētājus šādā gadījumā nekavētu tiesiski, tehniski vai praktiski šķēršļi, tostarp līguma nosacījumi, procedūras un maksājumi. Tas neizslēdz iespēju pakalpojumu sniedzējiem līgumā ar patērētāju noteikt samērīgu minimālo līguma termiņu, kas nepārsniedz 24 mēnešus.
* Tomēr dalībvalstīm vajadzētu būt iespējai saglabāt vai ieviest noteikumus par īsāku maksimālo ilgumu un ļaut patērētājiem mainīt tarifu plānus vai izbeigt līgumu tā darbības laikā bez papildu izmaksām, ņemot vērā apstākļus valstī, piemēram, konkurences līmeni un to, cik stabili ir ieguldījumi tīklos. [..]

 *Direktīvas* preambulas 263.apsvērumā norādīts:

* [..] Ja galalietotājs izvēlas paturēt galiekārtu, kas līguma noslēgšanas brīdī tika piedāvāta komplektā ar līgumu, jebkurai kompensācijai, kas jāmaksā, nebūtu jāpārsniedz galiekārtas *pro rata temporis* vērtība, ko aprēķina, balstoties uz tās vērtību līguma noslēgšanas brīdī vai uz atlikušo pakalpojuma maksas daļu līdz līguma darbības beigām – atkarībā no tā, kura summa ir mazāka [..].

*Direktīvas* 105.pantā ir noteikts regulējums attiecībā uz elektronisko sakaru līguma termiņu un līguma izbeigšanu 1.punktā noteikts:

* Dalībvalstis nodrošina, ka līguma izbeigšanas nosacījumi un procedūras neattur no pakalpojumu sniedzēja maiņas [..].

Savukārt *Direktīvas* 105.panta 6.punkts nosaka:

* Ja saskaņā ar *Direktīvu,* citiem Savienības tiesību aktu vai valsts tiesību aktu noteikumiem galalietotājam ir tiesības pirms līguma termiņa beigām izbeigt līgumu par publiski pieejamu elektronisko sakaru pakalpojumu, kas nav numurneatkarīgi starppersonu sakaru pakalpojumi, galalietotājs nemaksā nekādu kompensāciju, izņemot par paturēto subsidēto galiekārtu.
* Ja galalietotājs izvēlas paturēt galiekārtu, kas līguma noslēgšanas brīdī tika piedāvāta komplektā ar līgumu, jebkura kompensācija, kas jāmaksā, nepārsniedz galiekārtas *pro rata temporis* vērtību, par ko panākta vienošanās līguma noslēgšanas brīdī, vai atlikušo pakalpojuma maksas daļu līdz līguma darbības beigām – atkarībā no tā, kura summa ir mazāka.

 Pārņemot *Direktīvas* prasības, *Likumprojekta* 35.pantā ir iekļaut noteikumi par līgumsodu līguma pirmstermiņa izbeigšanas gadījumā. Tai skaitā Likumprojekta 35.panta astotās daļas redakcija nosaka:

* Elektronisko sakaru komersants par terminēta līguma pirmstermiņa izbeigšanu piemēro līgumsodu par atlikušo pakalpojuma sniegšanas laiku un nosaka to proporcionāli sadalot par katru pilnu mēnesi, ietverot periodu no datuma, kad terminēts līgums ir izbeigts līdz attiecīga mēneša beigām.

 Savukārt Likumprojekta 35.panta devītās daļas redakcija paredz:

* Ja terminēta līguma, kas paredzēja elektronisko sakaru pakalpojuma un to saņemšanai nepieciešamās iekārtas iegādi komplekta veidā, par iekārtu piemērojot atlikto maksājumu, saistības ir izbeigtas saskaņā ar šī panta piekto, sesto un septīto daļu, elektronisko sakaru komersants piedāvā patērētājam iegūt savā īpašumā elektronisko sakaru pakalpojuma saņemšanai nepieciešamo iekārtu. Patērētājam ir tiesības to saņemt par maksu, kas nepārsniedz galiekārtas vērtību proporcionāli laikam, par ko vienošanās panākta līguma slēgšanas brīdī vai atlikušo pakalpojuma maksas daļu līdz līguma darbības beigām – atkarībā no tā, kura summa ir mazāka.

[2] Ņemot vērā augšminēto, *PTAC* vērš uzmanību uz to, ka *Likumprojektā* iekļautais regulējums par terminētu līgumu izbeigšanas gadījumā piemērojamo līgumsodu, iespējams, neatbilst *Direktīvas* noteikumiem. Proti, *Direktīvā* nav iekļautas tiesību normas, kuras pieļautu un reglamentētu terminētu līgumu pirmstermiņa izbeigšanas līgumsoda piemērošanu. *Direktīvas* 105.panta 6.punktā ir noteikts galalietotājus aizsargājošs ierobežojums, proti, galalietotāja tiesības nemaksāt nekādu kompensāciju par līguma pirmstermiņa izbeigšanu, ja terminēta līguma izbeigšanas tiesības ir paredzētas Savienības vai Latvijas tiesību aktos. Vienīgā kompensācija atbilstoši *Direktīvas* 105.panta 6.punktam, kas var tikt pieprasīta no galalietotāja līguma pirmstermiņa izbeigšanas gadījumā un tikai situācijā, kad galalietotājs pats ir izvēlējies paturēt galiekārtu, ir kompensācija par subsidēto galiekārtu. Ņemot vērā minēto, *PTAC* ierosina pārskatīt *Likumprojekta* redakcijā izmantoto līgumsoda jēdzienu, kas attiecināms uz terminētu elektronisko sakaru līgumu izbeigšanu atbilstoši *Direktīvas* prasībām, nepieciešamības gadījumā papildinot *Likumprojekta* 1.panta pirmo daļu ar līgumsoda, kurš piemērojams par terminēta līguma pirmstermiņa izbeigšanu definīciju vai sniedzot skaidrojumu *Likumprojekta* anotācijā.

 [3] Papildus minētajam *PTAC* ir konstatējis ka *Likumprojekta* 35.panta devītās daļas redakcijā ir iekļauts regulējums tādam terminētam līgumam, kura ietvaros ir paredzēta *elektronisko sakaru pakalpojuma un to saņemšanai nepieciešamās iekārtas iegāde komplekta veidā, par iekārtu piemērojot atlikto maksājumu*. *PTAC* ieskatā *Likumprojekta* norma ir paredzēta, lai pārņemtu *Direktīvas* 105.panta 6.punkta noteikumus, kur terminēta līguma pirmstermiņa izbeigšanas gadījumā ir iespējams noteikt kompensāciju *par galalietotāja paturēto subsidēto galiekārtu, kas līguma noslēgšanas brīdī tika piedāvāta komplektā ar līgumu.*

 *PTAC* uzskata, ka Likumprojekta 35.panta devītā daļa neatbilst Direktīvas 105.panta 6.punktam, jo, pirmkārt, *Direktīvas* noteikumi nav attiecināmi uz jebkuru iekārtu, kas paredzēta elektronisko sakaru pakalpojumu saņemšanai, bet gan uz iekārtu, kura atbilst galiekārtas definīcijai un kura piedāvāta kopā ar konkrēto elektronisko sakaru līgumu. Otrkārt, *Likumprojekta* 35.panta devītajā daļā iekļautā iekārtas pazīme, proti, tās *iegāde, piemērojot atlikto maksājumu,* satura ziņā neatbilst Direktīvas 105.panta 6.punktā norādītajai *subsidētajai galiekārtai*. Proti, *Likumprojektā* paredzētā redakcija norāda uz vienu no iekārtas iegādes apmaksas veidiem, nevis uz apstākļiem, kas raksturo galiekārtas subsidēšanu, piemēram, iekārtas pārdošanu par ievērojami zemāku cenu, izsniegšanu bezmaksas lietošanai vai tml.

Ņemot vērā minēto, *PTAC* ierosina grozīt Likumprojekta 35.panta devīto daļu, nosakot to redakcijā, kas atbilst Direktīvas 105.panta 6.punktam: *„Galalietotājam ir tiesības pirms līguma termiņa beigām izbeigt līgumu par publiski pieejamu elektronisko sakaru pakalpojumu, kas nav numurneatkarīgi starppersonu sakaru pakalpojumi, galalietotājs nemaksā nekādu kompensāciju, izņemot par paturēto subsidēto galiekārtu.*

*Ja galalietotājs izvēlas paturēt galiekārtu, kas līguma noslēgšanas brīdī piedāvāta komplektā ar līgumu, jebkura kompensācija, kas jāmaksā, nepārsniedz summu, kas noteikta proporcionāli līgumā norādītajai galiekārtas vērtībai un tās samazinājumam atbilstoši minimālajam līgum darbības termiņam un līguma darbības laikam vai atlikušo pakalpojuma maksas daļu līdz līguma darbības beigām – atkarībā no tā, kura summa ir mazāka.”*

[4] Vienlaikus *PTAC* rosina pārskatīt *Likumprojektā* lietoto terminoloģiju attiecībā uz terminu „līgumsods”/„kompensācija” un „iekārta”, „galiekārta”/„subsidēta galiekārta” izmantošanu.

***Šis dokuments ir parakstīts ar drošu elektronisko parakstu un satur laika zīmogu.***

Direktore Baiba Vītoliņa

Dainis Platacs 67388628

Dainis.Platacs@ptac.gov.lv